b'\n_START_ARTICLE_\nKim Basinger\n_START_SECTION_\nDate biografice\n_START_PARAGRAPH_\nKim Basinger este al treilea copil \xc3\xaen familia muzicianului Don Basinger, format\xc4\x83 din cinci copii. Mama ei Ann a fost model, actri\xc8\x9b\xc4\x83 \xc8\x99i \xc3\xaenot\xc4\x83toare sincron \xc8\x99i a ap\xc4\x83rut \xc3\xaen multe filme cu Esther-Williams. Tat\xc4\x83l, Donald Wade Basinger a fost c\xc3\xa2nt\xc4\x83re\xc8\x9b de jazz \xc8\x99i ca soldat \xc3\xaen armata american\xc4\x83 a aterizat \xc3\xaen Normandia \xc3\xaen D-Day (6 iunie 1944). Are doi fra\xc8\x9bi Mick \xc8\x99i Skip \xc8\x99i dou\xc4\x83 surori Ashley \xc8\x99i Barbara. Str\xc4\x83mo\xc8\x99ii s\xc4\x83i s\xc3\xa2nt de origine englez\xc4\x83, german\xc4\x83, suedez\xc4\x83, francez\xc4\x83 \xc8\x99i Cherokee (nativi americani). Kim la trei ani \xc3\xaencepe s\xc4\x83 ia lec\xc8\x9bii de balet. \xc3\x8en 1970 este aleas\xc4\x83 "Miss Georgia", dup\xc4\x83 care a \xc3\xaenceput \xc3\xaen New York cariera ei de fotomodel. \xc3\x8en paralel studiaz\xc4\x83 artele dramatice, juc\xc3\xa2nd pe scena unui teatru mic din cartierul newyorkez Greenwich Village. La Hollywood, Kim ajunge \xc3\xaen 1976, unde se va c\xc4\x83s\xc4\x83tori \xc3\xaen 1980 cu Ron Snyder-Britton, \xc8\x99i de care va divor\xc8\x9ba dup\xc4\x83 8 ani. \xc3\x8en 1983 devine faimoas\xc4\x83 pentru c\xc4\x83 pozeaz\xc4\x83 goal\xc4\x83 pentru Playboy \xc8\x99i \xc3\xaen acela\xc8\x99i an are primul rol important \xc3\xaen filmul James Bond Never say never again, al\xc4\x83turi de Sean Connery. Este foarte apreciat\xc4\x83 de regizorul Barry Levinson, care o vrea \xc3\xaen alte dou\xc4\x83 filme:The man who loved woman (1983) \xc8\x99i The natural al\xc4\x83turi de Robert Redford, pentru care prime\xc8\x99te o nominalizare la Globul de Aur, pentru cea mai bun\xc4\x83 actri\xc8\x9b\xc4\x83 \xc3\xaen rol secundar. \xc3\x8empreun\xc4\x83 cu Mickey Rourke cucere\xc8\x99te faima mondial\xc4\x83 cu filmul 9 1/2 Weeks lansat \xc3\xaen 1986. \xc3\x8en anul 1993, se c\xc4\x83s\xc4\x83tore\xc8\x99te cu actorul Alec Baldwin, cu care are \xc3\xaen 1995 o fiic\xc4\x83, iar cariera de actri\xc8\x9b\xc4\x83 va fi neglijat\xc4\x83. Revine pe marile ecrane \xc3\xaen 1997, cu filmul L.A. Confidential, care-i aduce Premiul Oscar pentru cea mai bun\xc4\x83 actri\xc8\x9b\xc4\x83 \xc3\xaentr-un rol secundar , Globul de Aur \xc8\x99i premiul Screen Actors Guild Award. \xc3\x8en anul 2002, joac\xc4\x83 al\xc4\x83turi de Eminem \xc3\xaen 8 Mile \xc3\xaen regia lui Curtis Hanson. \xc3\x8en acela\xc8\x99i an se separ\xc4\x83 de Alec Baldwin \xc8\x99i \xc3\xaen urm\xc4\x83torii ani va urma o b\xc4\x83t\xc4\x83lie legal\xc4\x83 pentru custodia fiicei lor, Ireland Eliesse Baldwin.\n_START_SECTION_\nDificult\xc4\x83\xc8\x9bi financiare\n_START_PARAGRAPH_\n\xc3\x8en anul 1989 unii membrii ai familiei au sf\xc4\x83tuit-o s\xc4\x83 cumpere or\xc4\x83\xc8\x99elul Braselton, \xc3\xaen Georgia, pentru 20 de milioane de dolari, pentru a face din el o atrac\xc8\x9bie turistic\xc4\x83 cu studiouri cinematografice \xc8\x99i festivale de film. \xc3\x8en 1995, \xc3\xaent\xc3\xa2mpin\xc3\xa2nd greut\xc4\x83\xc8\x9bi financiare, \xc3\xaencepe s\xc4\x83 v\xc3\xa2nd\xc4\x83 p\xc4\x83r\xc8\x9bi din el. Dificult\xc4\x83\xc8\x9bile financiare se m\xc4\x83resc din cauza controversatului film Boxing Helena. Dup\xc4\x83 ce Madonna refuz\xc4\x83 rolul, casa de produc\xc8\x9bie Main Lane \xc3\xaei propune rolul lui Kim Basinger, iar aceasta accept\xc4\x83 verbal. Dup\xc4\x83 ce cite\xc8\x99te atent scenariul refuz\xc4\x83 oferta deoarece g\xc4\x83se\xc8\x99te c\xc4\x83 sunt prea multe scene de sex \xc8\x99i violen\xc8\x9b\xc4\x83. Main Laine o d\xc4\x83 \xc3\xaen judecat\xc4\x83, iar tribunalul decide c\xc4\x83 trebuie s\xc4\x83 pl\xc4\x83teasc\xc4\x83 8 milioane de daune, plus 3 milioane cheltuieli de judecat\xc4\x83. Declar\xc4\x83 falimentul, neav\xc3\xa2nd posibilitatea de a pl\xc4\x83tii \xc8\x99i face recurs. La al doilea proces tribunalul \xc3\xaei d\xc4\x83 dreptate, dar \xc3\xaentre timp Kim Basinger ajunsese la un acord cu casa de produc\xc8\x9bie, pentru suma de 3,8 milioane de dolari.\n_START_SECTION_\nActivit\xc4\x83\xc8\x9bi\n_START_PARAGRAPH_\nBasinger este vegetarian\xc4\x83 \xc8\x99i sus\xc8\x9bin\xc4\x83tor al drepturilor animalelor. A ap\xc4\x83rut \xc3\xaen poze anti-blan\xc4\x83 pentru PETA (People for the Ethical Treatment of Animals). Le-a scris unor designeri precum Yohji Yamamoto s\xc4\x83 nu foloseasc\xc4\x83 blan\xc4\x83.\n_START_SECTION_\nPremii \xc8\x99i nominaliz\xc4\x83ri\n_START_PARAGRAPH_\nBasinger a primit un Premiu Oscar, premiul Globul de Aur,(a avut dou\xc4\x83 nominaliz\xc4\x83ri), un Screen Actors Guild Award, un premiu din parteaNational Board of Review of Motion Pictures, un premiu din partea South Eastern Film Critics Association. Are dou\xc4\x83 stele pe Hollywood Walk of Fame. A fost nominalizat\xc4\x83 pentru British Academy Film Awards, People\'s Choise Awards, Saturn Awards(de trei ori)) \xc8\x99i MTV Movie Awards(de patru ori). Mai multe detalii despre Basinger se pot vedea pe pagina ei IMDb.'